Historien om Danmark

Historien om Danmark er en dokumentarserie på ti afsnit produceret af DR, der gennemgår Danmarks historie fra stenalderen og frem til moderne tid. Hvert afsnit handler om en afgrænset tidsperiode, som bliver gennemgået kronologisk med dramatiseringer af forskellige begivenheder. Den danske skuespiller Lars Mikkelsen var vært på programmet, og han overværede mange af dramatiseringerne. Serien blev sendt med de første fem afsnit i foråret 2017 og de sidste fem i efteråret samme år; første del blev sendt søndag aften, hvor kanalen traditionelt har sendt selvproducerede dramaserier, som både har haft store seertal og vundet nationale og internationale priser. Det var første gang siden 1982, at DR gav sit bud på Danmarkshistorien, og dengang var det med historikeren Erik Kjersgaard som vært.

I forbindelse med serien igangsatte DR også et samarbejde med Nationalmuseet og Slots- og Kulturstyrelsen om forskellige events og aktiviteter om landets historie.

Første sæson af serien blev godt modtaget af både anmeldere og seere. Anmelderne roste især de forskellige eksperter, der medvirker i hvert afsnit, samt dramatiseringerne. Den første sæson af serien havde omkring en million seere til hvert afsnit, hvilket er i nogenlunde samme størrelsesorden som mange andre af kanalens dramaserier, der har været sendt i samme tidspunkt. Afsnit 2-5 var DR's mest sete tv-program for de respektive uger. Anden sæson fik en mere blandet modtagelse, og særligt sidste afsnit fik meget kritik for at være politisk ensporet.

Serien modtog en række nomineringer ved forskellige prisoverrækkelse og vandt blandt andet seerprisen ved TV Prisen i 2018.

Afsnit

Sæson 1 
Første sæson blev sendt hver søndag aften kl 20:00 i april måned 2017.

Sæson 2 
Premieren på anden sæson blev udskudt af produktionshensyn, og det betød, at serien lå samtidig som DR's dramaserie Herrens Veje, og serien fik derfor en ny og mindre attraktiv sendetid kl 20:00 lørdag aften, hvor den blev sendt fra september til oktober 2017.

Produktion 
De dramatiseringer, som indgår i fortællingerne, er forsøgt bygget op om arkæologiske fund og tolkninger, som forskellige eksperter har givet, samt historiske genstande.

For at optage scener med gletsjere, som der fandtes i Danmark ved sidste istid, tog produktionsholdet til Island.
Derudover anvendte man flere frilandsmuseer til de forskellige dramatiseringer i hvert enkelt afsnit. Sagnlandet Lejre var en stor samarbejdspartner, og stedet blev anvendt som lokation i tre afsnit. Desuden var frivillige med til at sy stenalderdragter til brug til optagelserne på Island med rensdyrjægere. Museets forskellige afdelinger blev anvendt som lokation i de tre første afsnit, om henholdsvis stenalderen, bronze- og jernalderen samt vikingetiden.

Til afsnittet om vikingetiden blev der anvendt kampscener, som var blevet optaget på Moesgård Vikingetræf i 2016.

Til afsnittet om middelalderen optog man dele på Middelaldercentret ved Nykøbing Falster, hvor man brugte et rekonstrueret købmandshus. Den danske folkemusikgruppe Almune medvirkede i afsnittet om højmiddelalderen.

Produktionen af serien endte med at koste flere penge end budgetteret, men DR har ikke villet oplyse, hvor meget over budget man gik. Redaktionen blev derfor sat under økonomisk administration. Kulturdirektøren Tine Smedegaard Andersen udtalte dog også, at overskridelsen ikke ville påvirke licensbetalerne.

Premieren på anden sæson skulle oprindeligt have været i august, men blev flyttet til september, og samtidig blev sendetidspunktet ændret fra søndage til lørdage. Ifølge DR's kanalchef Pil Gundelach Brandstrup var det "For at være sikker på at beholde den høje kvalitet". I en afstemning på Ekstra Bladets hjemmeside stemte knap 50 %, at de foretrak at se serien om søndagen, mens lidt over 20 % stemte på tirsdag. Brandstrup så det dog ikke nødvendigvis som en ulempe med den nye sendetid, da hun mente at det kunne "få flere børn til at se med, da de ikke skal op og i skole dagen efter."

Afsnit 3 i anden sæson, der omhandlede 1800-tallet, krævede ifølge instruktøren Sine Ivic flere svære fravalg, da det var vanskeligt at få alle begivenhederne med i en periode, som ifølge hende var det tidspunkt, hvor "vores samfund ændrer sig allermest fundamentalt".

Casting 
Man valgte at bruge Lars Mikkelsen som vært til hele serien, hvor han præsenterer de forskellige tidsperioder, og delvist medvirker i de forskellig dramatiseringer ved at stå som tilskuer til begivenhedernes gang. Mikkelsen udtalte om rollen som vært, at det var intet "mindre end en drøm, der går i opfyldelse".

Der blev gjort et stort arbejde for at finde skuespillere, der havde stor fysisk lighed med de historiske personer, som de portrætterede. Seriens caster og tilrettelægger udtalte at "Vi har så vidt muligt forsøgt at finde skuespillere, som ligner de historiske karakterer." Historikeren Peter Yding Brunbech udtalte, at populærkulturelle fremstillinger i "meget høj grad med til at bestemme vores visuelle opfattelser af historiske personer", og at det derfor var vigtigt med vellignende skuespillere.

Til Christian den 9.s kostume blev der brugt en original uniform, og dette satte sine begrænsninger i castingen af denne rolle. Man brugte desuden en medalje, som tilhørte den virkelige Christian 9., og derfor er uerstattelig. Denne medalje var udlånt af Ordenskapitlet. Til rollen som Caroline Mathilde måtte man tage hensyn til at skønhedsidealet er skiftet siden 1700-tallet, og trods den historiske person var lille og buttet valgte man i stedet en skuespiller, hvis udseende tiltalte moderne mennesker.

I april 2017 annoncerede DR, at man søgte statister til den anden sæson, hvor de især ledte efter mænd med langt og mellemlangt hår. I maj samme år meldte kanalen ud, at de nu søgte mænd i alle aldre med kort og mellemlangt hår til de to kommende afsnit om 1900-tallet, der skulle optages i hele landet i maj og juni måned.

Modtagelse

Sæson 1 
Det første afsnit blev godt modtaget af både anmeldere og seere. Med et seertal på ca. 1.244.000 var det på højde med andre serier, som kanalen har sendt søndag aften. Til sammenligning havde tredje sæson af Arvingerne gennemsnitligt 1.004.000 seere per afsnit. Seerandelen var 53 %, og afsnittet fik en en kvalitetsvurdering på 4,4 ud af 5. Til sammenligning havde finalen på den seneste sæson af X Factor en kvalitetsvurdering på 4,2 ud af 5. Programmet var det tredjemest sete tv-program på DR i denne uge, næst efter X Factor afgørelsen og selve konkurrencen, hvilket samtidig gjorde Historien om Danmark til det tredjemest sete program blandt alle danske kanaler denne uge.

Politikens anmelder, Bo Lidegaard, gav fem ud af seks hjerter, og han skrev blandt andet, at "Serien kom godt fra start", og at det gik "bevægende godt i første, svære kapitel". Ligeledes blev kombinationen af dramatiseringerne og de forskellige forskeres udtalelser rost. Bent Blüdnikow fra Berlingske gav fire ud af seks stjerner. Her blev de medvirkende eksperter rost. Dog skrev han også, at fordi Mikkelsens replikker ikke var hans egne ord, blev det en smule mere upersonligt end tidligere historiedokumentarer som dem med Palle Lauring, Erik Kjersgaard eller Paul Hammerich. Blüdnikow konkluderede, at første afsnit alt i alt var "underholdende og seriøs", og at det nemt kunne "vække den historiske interesse hos yngre generationer".

Dagbladet Information giver ikke giver point, men Lars Mikkelsens rolle blev rost. Avisen var dog mindre begejstret for DR's forsøg på at bruge nationen Danmark til at binde historien sammen i første afsnit, da landet slet ikke var samlet på dette tidspunkt, og der ikke var en befolkning kaldet "danskere" i stenalderen. Historikeren Peter Yding Brunbech gav fire ud af seks stjerner i Kristeligt Dagblad, hvor han roste produktionen, og om dramatiseringerne stod der, at deres "kvalitet hæver sig over, hvad man normalt ser i dokumentarserier med dramatiseringer." Dog mente anmelderen, at det fungerede mindre godt, "når det bruges til at forklare store strukturelle ændringer." Det største kritikpunkt var dog at bruge konceptet om Danmark til historien, som foregik mange tusinde år, inden det blev en samlet nation med ét folk. Forfatteren Merete Pryds Helle skrev i et indlæg i Politiken, at serien hyldede manden, mens kvindernes rolle i Danmarks historie bliver sat til side.

Andet afsnit blev i Politiken anmeldt af Ulla Tofte, direktør for M/S Museet for Søfart, og hun kaldte det "nervepirrende spændende" og "fremragende historieformidling". Tofte gav fem ud af seks hjerter. Information skrev, at DR ikke ville "tage munden for fuld" og opfinde ord til bronzealderens mennesker, når vi intet ved om sproget. I en leder af Lasse Jensen i Dagbladet Information blev de to første afsnit af Historien om Danmark nævnt som at kunne "være første skridt til en tilbageerobring" af noget af DR's tabte tillid fra befolkningen. Her blevet det nævnt, at serien var flot og moderne dramaturgi, og han sammenlignede det med store BBC-produktioner. Jensen sluttede af med at skrive, at det "indtil videre ser [...] lovende ud. Afsnittet blev set af omkring 1.009.000 personer, og det var dermed det mest sete program på DR i denne uge samt det mest sete program blandt alle danske kanaler.

Den humoristiske webavis RokokoPosten bragte i april en artikel, hvor en imaginær storbonde fra Midtsjælland brokkede sig over, at Lars Mikkelsen vandrer rundt på deres gravhøje i serien, selvom de i første omgang havde budt ham velkommen i den tro, at han "kom sydfra og ville handle med os eller skabe en alliance ved at gifte sig med en af vores kvinder."

Bo Tao Michaëlis gav tredje afsnit af serien fem ud af seks hjerter i Politiken, og skrev, at det var "nuanceret og enorm flot", og man "slap godt fra foretagendet" på trods af mange faldgruber. Dagbladet Information kaldte i anmeldelsen af tredje afsnit serien for "gave til landets historielærere", men at man godt måtte "skrue en anelse ned for den danskerglade retorik". Afsnittet blev set af omkring 955.000 personer, og det var dermed det mest sete program på DR i denne uge samt det mest sete program blandt alle danske kanaler. En genudsendelse på DR2 ugen efter trak omkring 85.000 seere, hvilket gjorde det til denne kanals niende mest sete program denne uge.

Filmmagasinet Ekko anmeldte de første tre afsnit af serien samlet. De mente, at man "endelig [fik] noget for pengene" for den public service, som DR er forpligtet til at levere. De roste tempoet og skrev, at der blev fortalt så "alle kan følge med". Om dramatiseringerne skrev anmelderen, at det hverken blev "påtaget realistisk eller teatralsk". De medvirkende eksperter blev også rost, og anmelderen mente, at deres faglige begejstring var smittende. Eneste kritikpunkt var, at det hele blev lidt for idyllisk, og at man startede danmarkshistorien med etablere stenalderfolkene som danskere, længe inden nationen var blevet grundlagt. De tre første afsnit fik fem ud af seks stjerner.

Fjerde afsnit blev modtaget mindre godt end de forrige. Kristeligt Dagblad skrev, at det var det "hidtil svageste afsnit". Særligt prioriteringen blev kritiseret, da der ifølge avisen kun var plads til "To gange Valdemar, en Ingeborg og en bisp Absalon", som var det eneste "prægede Danmark i tidlig middelalder". De skrev samtidig, at det var synd, at jernalderen stort set var sprunget over i de to foregående afsnit. Anmelderen gav tre ud af seks stjerner. Bo Tao Michaëlis, der igen skrev en anmeldelse for Politiken, var nogenlunde enig og mente, at de var et afsnit som var "hulter til bulter". Han gav fire ud af seks hjerter. Information skrev, at skrev at afsnittet desværre fortabte sig i konger og magtpolitik på trods af, at DR "faktisk har lovet os en historie om danskerne og det danske landskab".<ref>Kongemord til højbords, den snupper vi. Men hvad blev der lige af hverdagen?. Dagbladet Information'. Hentet 6/5-2017</ref> Afsnittet blev set af omkring 1.051.000 personer, og det var dermed det mest sete program på DR i denne uge samt det mest sete program blandt alle danske kanaler.

Femte afsnit blev modtaget mere positivt end det forrige. Ulla Tofte var igen anmelder for Politiken, og hun skrev, at man leverede et "rigtig godt bud på en rekonstruktion af senmiddelalderen". Hun sluttede af med at stille spørgsmålet om, "Hvornår har flow-tv egentlig sidst kunnet samle fire generationer". Tofte gav fem ud af seks stjerner. Afsnittet blev set af omkring 1.038.000 personer, og det var dermed det mest sete program på DR i denne uge samt det mest sete program blandt alle danske kanaler.

I BT bragte man artikel med "de tre værste fejl" i serien, hvor historiker Lars Hovbakke, der er adjunkt i samfundsvidenskab og politik på University College Sjælland blandt andet udtalte, at serien manglede et europæisk perspektiv, som viste, hvordan Danmark har påvirket omverdenen. Kulturdirektøren i DR, Tine Smedegaard Andersen, svarede i samme artikel på kritikken, og gjorde det klart, at med ti afsnit af 60 minutters varighed til at dække mange tusinde års danmarkshistorie, så var man nødt til at fravælge visse ting. Hun fremhævede Egtvedpigen, Skrydstruppigen, Yamnayafolket og korstogene som eksempler på, hvor der var "et større og udenlandsk perspektiv på historien". De tre værste fejl var ifølge Hovbakke:
 At man i stenalderen fremstillede det som om, at man først fik kontakt med omverdenen omkring 4000 fvt.
 At vikingetiden stoppede, fordi kongerne, der efterfulgte Knud den Store, manglede det militære og politisk talente for at erobre England, når det reelt var Vilhelm Erobrerens erobring af landet, der reelt gjorde det umuligt at få fodfæste i landet.
 At der manglede informationer om de interne stridigheder i det nordlige Tyskland, der gjorde det muligt for Margrete 1. at samle Norden.Billed-Bladet skrev om første sæson, at Lars Mikkelsen med sine bløde og behagelige stemme var med til at gøre "historien til en spiselig størrelse", og man kaldte serien for en stor succes.

 Sæson 2 

Sæson 2 fik en pæn modtagelse i Politiken, men ifølge Berlingske indeholdte sæsonen både seriens bedste og mest kritisable afsnit. Afsnit 7 om "Enevælde og oplysningstid" var ifølge Berlingske "Dramatisk effektivt, altså. Og som sådan sigende for Historien om Danmark, når serien, som her, er bedst" og fik fem stjerner. Seriens fjerde afsnit blev kritiseret af historikeren Bent Blüdnikow for at vise venstreorienterede aviser, idet der var fem klip med Politiken, men ingen af hverken Berlingske Tidende eller Nationaltidende, og at selv ikke kong Christian 10., der var stærkt nationalkonservativ, læste nogen af de to sidstnævnte aviser de scener, han var med i. Venstrepolitikeren Søren Pind kritiserede på sin blog på Berlingskes hjemmeside, at besættelsen den 9. april 1940 fik så ringe tid på skærmen, idet den ifølge ham var "en af de væsentligste datoer i Danmarkshistorien".

Det femte og sidste afsnit i serien, der omhandlede den kolde krig og velfærdsstaten, fik meget kritik, specielt for at vise en meget ensidig politisk vinkel. Ifølge historikeren Bent Blüdnikow var afsnittet "manipulerende og fyldt med usandheder", der lavede et "socialdemokratisk skønmaleri og renvaskning af kommunister". Han kritiserede især, at der ikke blev nævnt en eneste borgerlig politiker. Han endte med at kaldet afsnittet en "politisk ensidig og useriøs udgave af danmarkshistorien" og gav kun én ud af seks stjerner. Til Ekstra Bladet udtalte Blüdnikow, at det kun var "socialdemokrater og kommunister, der bliver hyldet", og at "den borgerlige side er udraderet af DR". Han kritiserede også, at man i serien fortalte, at de kulturradikale "gik ind for lighed mellem kønnene, og at de gik ind for demokrati", på trods af at "mange kulturradikale i 1930erne [sic''] var stærkt kommunistisk påvirket, og de og kommunisterne gik ikke ind for demokratiet". Han kritiserede også, at "der ikke er et ord om kommunistens vederstyggelighed og mord". Morten Messerschmidt fra Dansk Folkeparti udtalte, at DR burde fjerne afsnittet fra deres hjemmeside, men dette medførte kritik fra Dansk Journalistforbunds formand, Lars Werge Andersen, der mente, at Messerschmidt dermed brød med armslængdeprincippet.

Priser 

Ved TV-branchens årlige prisuddeling, TV Prisen, blev serien årets store vinder. Siden har serien vundet flere andre priser.

Referencer

Eksterne henvisninger 
 
 Historien om Danmark på DR's hjemmeside

Værker om andelsbevægelsen
DR-programmer
Danmarks historie
Dokumentarserier fra Danmark